ΔΙΑΤΑΞΗ ΤΟΥ ΔΙΚΑΣΤΗΡΙΟΥ ΤΗΣ 30ΗΣ ΣΕΠΤΕΜΒΡΙΟΥ 1992. - LANDBOUWSCHAP ΚΑΤΑ ΕΠΙΤΡΟΠΗΣ ΤΩΝ ΕΥΡΩΠΑΙΚΩΝ ΚΟΙΝΟΤΗΤΩΝ. - ΠΡΟΣΦΥΓΗ ΑΚΥΡΩΣΕΩΣ - ΑΠΟΦΑΣΗ ΤΗΣ ΕΠΙΤΡΟΠΗΣ ΝΑ ΜΗΝ ΠΡΟΒΑΛΕΙ ΑΝΤΙΡΡΗΣΕΙΣ ΣΧΕΤΙΚΑ ΜΕ ΜΙΑ ΚΡΑΤΙΚΗ ΕΝΙΣΧΥΣΗ - ΑΠΑΡΑΔΕΚΤΟ. - ΥΠΟΘΕΣΗ C-295/92.



Συλλογή της Νομολογίας του Δικαστηρίου 1992 σελίδα I-05003



Περίληψη

Διάδικοι

Σκεπτικό της απόφασης

Απόφαση για τα δικαστικά έξοδα

Διατακτικό



Λέξεις κλειδιά

++++

Διαδικασία ασφαλιστικών μέτρων - Προϋποθέσεις παραδεκτού - Απόρριψη της κυρίας προσφυγής ως απαράδεκτης

(Συνθήκη ΕΟΚ, άρθρα 185 και 186 Κανονισμός Διαδικασίας του Δικαστηρίου, άρθρο 83 PAR 1)

Περίληψη

Η απόρριψη ως απαράδεκτης της κυρίας προσφυγής με την οποία συνδέεται αίτηση ασφαλιστικών μέτρων καθιστά την τελευταία απαράδεκτη.

Διάδικοι

Στην υπόθεση C-295/92 R,

Landbouwschap, οργανισμός δημοσίου δικαίου, με έδρα τη Χάγη (Κάτω Χώρες), εκπροσωπούμενος από τον J. J. Feenstra, δικηγόρο Ρόττερνταμ, με αντίκλητο στο Λουξεμβούργο τον δικηγόρο M. Loesch, 8, rue Zithe,

προσφεύγων,

κατά

Επιτροπής των Ευρωπαϊκών Κοινοτήτων, εκπροσωπουμένης από τους Michel Nolin και Pieter van Nuffel, μέλη της Νομικής Υπηρεσίας, με αντίκλητο στο Λουξεμβούργο τον Roberto Hayder, εκπρόσωπο της Νομικής Υπηρεσίας, Centre Wagner, Kirchberg,

καθής,

που έχει ως αντικείμενο αίτηση με την οποία ζητείται από το Δικαστήριο, αφενός, να διατάξει την αναστολή εκτελέσεως της αποφάσεως της Επιτροπής της 29ης Απριλίου 1992 προς το Βασίλειο των Κάτω Χωρών, με την οποία το εν λόγω όργανο αποφάσισε να μην προβάλει αντιρρήσεις σε σχέση με τα στοιχεία κρατικών ενισχύσεων που περιέχονται στο σχέδιο νόμου περί τροποποιήσεως του Wet Algemene Bepalingen Milieuhygiene (νόμος περί γενικών διατάξεων για την προστασία του περιβάλλοντος), και, αφετέρου, να επιβάλει ορισμένα προσωρινά μέτρα,

Ο ΠΡΟΕΔΡΟΣ ΤΟΥ ΔΙΚΑΣΤΗΡΙΟΥ

εκδίδει την ακόλουθη

Διάταξη

Σκεπτικό της απόφασης

1 Με δικόγραφο που κατέθεσε στη Γραμματεία του Δικαστηρίου στις 3 Ιουλίου 1992, ο Landbouwschap ζήτησε, δυνάμει του άρθρου 173, δεύτερο εδάφιο, της Συνθήκης ΕΟΚ, την ακύρωση της αποφάσεως της Επιτροπής της 29ης Απριλίου 1992 προς το Βασίλειο των Κάτω Χωρών, με την οποία το εν λόγω όργανο αποφάσισε να μην προβάλει αντιρρήσεις σε σχέση με τα στοιχεία κρατικών ενισχύσεων που περιέχονται στο σχέδιο νόμου περί τροποποιήσεως του Wet Algemene Bepalingen Milieuhygiene (στο εξής: WABM, νόμος περί γενικών διατάξεων για την προστασία του περιβάλλοντος).

2 Με χωριστό δικόγραφο, που κατέθεσε στη Γραμματεία του Δικαστηρίου την ίδια ημέρα, ο Landbouwschap υπέβαλε επίσης αίτηση κατά τη διαδικασία των ασφαλιστικών μέτρων με την οποία ζητεί από το Δικαστήριο, αφενός, να διατάξει, δυνάμει του άρθρου 185 της Συνθήκης ΕΟΚ, την αναστολή εκτελέσεως της αποφάσεως της Επιτροπής της 29ης Απριλίου 1992, κατά της οποίας στρέφεται η προσφυγή ακυρώσεως και, αφετέρου, να υποχρεώσει την Επιτροπή, δυνάμει του άρθρου 186 της Συνθήκης ΕΟΚ, να κινήσει, με αναδρομική ισχύ από 29 Απριλίου 1992, την προβλεπόμενη στο άρθρο 93, παράγραφος 2, της Συνθήκης ΕΟΚ διαδικασία.

3 Η Επιτροπή κατέθεσε γραπτές παρατηρήσεις επί της αιτήσεως ασφαλιστικών μέτρων στις 5 Αυγούστου 1992, οι προφορικές δε διευκρινίσεις των διαδίκων ακούστηκαν στις 21 Σεπτεμβρίου 1992.

4 Ωστόσο, με Διάταξη της 30ής Σεπτεμβρίου 1992, το Δικαστήριο, κατ' εφαρμογή του άρθρου 92, παράγραφος 1, του Κανονισμού Διαδικασίας, απέρριψε την κυρία προσφυγή ως απαράδεκτη.

5 Κατά συνέπεια, η αίτηση ασφαλιστικών μέτρων είναι απαράδεκτη και πρέπει να απορριφθεί.

Απόφαση για τα δικαστικά έξοδα

Επί των δικαστικών εξόδων

6 Κατά το άρθρο 69, παράγραφος 2, του Κανονισμού Διαδικασίας, ο ηττηθείς διάδικος καταδικάζεται στα δικαστικά έξοδα. Επειδή ο Landbouwschap ηττήθηκε, πρέπει να καταδικαστεί στα δικαστικά έξοδα της παρούσας διαδικασίας.

Διατακτικό

Για τους λόγους αυτούς,

Ο ΠΡΟΕΔΡΟΣ ΤΟΥ ΔΙΚΑΣΤΗΡΙΟΥ

διατάσσει:

1) Απορρίπτει την αίτηση λήψεως ασφαλιστικών μέτρων.

2) Καταδικάζει τον αιτούντα στα δικαστικά έξοδα.

Λουξεμβούργο, 12 Οκτωβρίου 1992.